รัฐบาลไทย-ข่าวทำเนียบรัฐบาล-ก.เกษตรฯ จัด "ประกวดเส้นไหม ผ้าไหมตรานกยูงพระราชทาน และผลิตภัณฑ์หม่อนไหม ประจำปี 2560” สืบสานงานตามพระราชเสาวนีย์สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9
วันศุกร์ที่ 9 มิถุนายน 2560
ก.เกษตรฯ จัด "ประกวดเส้นไหม ผ้าไหมตรานกยูงพระราชทาน และผลิตภัณฑ์หม่อนไหม ประจําปี 2560” สืบสานงานตามพระราชเสาวนีย์สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9
กระทรวงเกษตรฯ จัด "ประกวดเส้นไหม ผ้าไหมตรานกยูงพระราชทาน และผลิตภัณฑ์หม่อนไหม ประจําปี 2560” เพื่อสืบสานงานตามพระราชเสาวนีย์สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 พร้อมยกย่องเชิดชูเยาวชน บุคคล ชุมชน และหมู่บ้านที่ผลิตผลงานที่มีคุณภาพ
นางสาวชุติมา บุณยประภัศร รัฐมนตรีช่วยว่าการกระทรวงเกษตรและสหกรณ์ เปิดเผยภายหลังพิธีเปิดงานประกวดเส้นไหม ผ้าไหมตรานกยูงพระราชทาน และผลิตภัณฑ์หม่อนไหม ระดับประเทศ ประจําปี 2560 ณ สํานักงานส่งเสริมการศึกษานอกระบบและการศึกษาตามอัธยาศัย (กศน.) จังหวัดอุทัยธานี ว่า กระทรวงเกษตรและสหกรณ์ โดยกรมหม่อนไหม ได้จัดให้มีการประกวดเส้นไหม ผ้าไหมตรานกยูงพระราชทาน และผลิตภัณฑ์หม่อนไหมขึ้นเป็นประจําทุกปี เพื่อสืบสานพระราชปณิธานของสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ในการอนุรักษ์และสืบสานภูมิปัญญาท้องถิ่น อันเป็นมรดกทางวัฒนธรรมของชาติให้ดํารงอยู่ตลอดไป นอกจากนี้ ยังมีวัตถุประสงค์เพื่อยกย่องเชิดชูเยาวชน บุคคล ชุมชน และหมู่บ้านที่ผลิตผลงานที่มีคุณภาพ สามารถรักษาวิถีการผลิตเส้นไหม การทอผ้าไหมให้คงอยู่คู่ชุมชนอย่างเข้มแข็ง และยังช่วยกระตุ้นภาคการผลิตให้ก้าวทันความต้องการของตลาดที่เปลี่ยนแปลงไปในปัจจุบัน รวมทั้งยังส่งเสริมให้เกิดการพัฒนารูปแบบ ในการนําผ้าไหมมาใช้ในชีวิตประจําวัน อันจะเป็นการสร้างมูลค่าเพิ่มแก่สินค้า และสามารถขยายตลาดผ้าไหมไทยให้กว้างขวางมากยิ่งขึ้น ตลอดจนเป็นการสร้างขวัญและกําลังใจแก่ผู้ที่ผลิตงานที่มีคุณภาพ อันจะทําให้เกิดการพัฒนาคุณภาพการผลิตสินค้าหม่อนไหม
ทั้งนี้ การประกวดเส้นไหม ผ้าไหมตรานกยูงพระราชทาน และผลิตภัณฑ์หม่อนไหมในครั้งนี้ ผู้ที่ได้รางวัลชนะเลิศการประกวดในทุกประเภท จะนําผลงานมาจัดแสดงภายในงาน "ตรานกยูงพระราชทาน สืบสานตํานานไหมไทย ครั้งที่ 12 ประจําปี 2560” ระหว่างวันที่ 13 – 17 กรกฎาคม 2560 โดยผู้ที่ได้รับรางวัลชนะเลิศ จะได้เข้ารับโล่พระราชทานฯ จากสมเด็จพระเทพรัตนราชสุดาฯ สยามบรมราชกุมารี ซึ่งเสด็จพระราชดําเนินแทนพระองค์เป็นองค์ประธานในพิธีเปิดงานวันที่ 14 กรกฎาคม 2560 ณ ศูนย์การแสดงสินค้าและการประชุมอิมแพ็ค เมืองทองธานี
"อย่างไรก็ตาม การจัดงานดังกล่าว จะเป็นกิจกรรมที่ช่วยกระตุ้นให้เกษตรกรและผู้ประกอบการด้านหม่อนไหมตื่นตัวในการพัฒนาคุณภาพสินค้า อีกทั้งยังเป็นการส่งเสริมให้เยาวชนและประชาชนเห็นคุณค่าของผ้าไหมไทย และภูมิปัญญาท้องถิ่น เพื่อร่วมกันอนุรักษ์ไว้ให้คงอยู่ต่อไป” นางสาวชุติมา
นางสุดารัตน์ วัชรคุปต์ เหล่าวิชยา อธิบดีกรมหม่อนไหม กล่าวเพิ่มเติมว่า การประกวดเส้นไหม ผ้าไหมตรานกยูงพระราชทาน และผลิตภัณฑ์หม่อนไหม ประจําปี 2560 แบ่งประเภทการประกวดออกเป็น 34 ประเภท ประกอบด้วย 1) การประกวดเส้นไหมไทยพื้นบ้าน 6 ประเภท 2) การแข่งขันศิลปะการแสดงภูมิปัญญาหม่อนไหม 1 ประเภท 3) การประกวดผ้าไหมตรานกยูงพระราชทาน 20 ประเภท 4) การประกวดผลิตภัณฑ์จากผ้าไหม/รังไหม 2 ประเภท 5) การประกวดออกแบบชุดผ้าไหม 2 ประเภท 6) การแข่งขันทําสิ่งประดิษฐ์จากรังไหม (ประดิษฐ์พานพุ่มในรัชกาลที่ 10) 1 ประเภท และ 6) การประกวดผลิตภัณฑ์จากทายาทหม่อนไหม 2 ประเภท
นอกจากนี้ กระทรวงเกษตรและสหกรณ์ โดยกรมหม่อนไหมยังได้บูรณการร่วมกับจังหวัดอุทัยธานี และหน่วยงานสังกัดกระทรวงเกษตรฯ ในจังหวัดอุทัยธานี จัดกิจกรรมและนิทรรศการ อาทิ นิทรรศการกว่าจะเป็นไหม ร้านค้าจําหน่ายผ้าไหม และผลิตภัณฑ์ร้านจําหน่ายผ้าทอ จังหวัดอุทัยธานี การประกวดออกแบบผ้าทออุทัยธานี และการแสดงแฟชั่นโชว์ผ้าทอมือจังหวัดอุทัยธานี การประกวดริ้วขบวนชาติพันธุ์ของจังหวัดอุทัยธานี เป็นต้น
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสกรณ์
โทร 02-2810859 แฟกซ์ 02-2822871
moacnews@opsmoac.go.th
moac58@gmail.com
www.moac.go.th
www.facebook.com/kasetthai